«Սիրիայի իշխանությունները բուժհաստատություններ են օգտագործում` այլախոհների դեմ պայքարելու նպատակով»
Իրավապաշտպանները կոչ են արել Սիրիայի կառավարությանը կարգադրել հիվանդանոցներին ընդունել և բուժօգնություն ցուցաբերել բոլոր հիվանդներին
«Սիրիայի իշխանություններն օգտագործում են բուժհաստատությունները՝ որպես երկրում այլախոհության դեմ պայքարի գործիք»: Այս հայտարարությամբ հանդես է եկել Լոնդոնից իր գործունեությունն իրականացնող «Amnesty International» իրավապաշտպան կազմակերպությունը: «Amnesty International»-ը երեքշաբթի օրը հրապարակված զեկույցում հայտնել է, որ պետական հիվանդանոցներից չորսում գտնվող հիվանդները ենթարկվել են խոշտանգումների, իսկ ընդդիմադիրներին բժշկական օգնություն տրամադրելու մեջ կասկածվող բժիշկները հետապնդվել են անվտանգության ուժերի կողմից: Իրավապաշտպան կազմակերպության զեկույցի համաձայն, հիվանդների նկատմամբ բռնություններ են իրագործվել Բանիյաս, Հոմս և Թել Քալախ քաղաքների հիվանդանոցների աշխատողների և անվտանգության ծառայությունների կողմից: Զեկույցում նշվել է նաև, որ մարդկանցից շատերը նախընտրում են չդիմել բժշկական հաստատություններ և առանց խնամքի թողնել վնասվածքները՝ անձնական անվտանգության նկատառումներից ելնելով: «Amnesty International»-ը կոչ է արել Սիրիայի կառավարությանը կարգադրել հիվանդանոցներին առանց հապաղելու ընդունել և բժշկական օգնություն ցուցաբերել բոլոր հիվանդներին: Չինաստանը երեքշաբթի օրը հորդորել է Սիրիային կառավարությանն իրականացնել խոստացած բարեփոխումները և ընդունել ժողովրդի պահանջները: Չինաստանի արտաքին գործերի նախարարության խոսնակի համաձայն, Չինաստանը հույս է հայտնել, որ բոլոր կողմերը զերծ կման բռնություններից և ճգնաժամը կկարգավորեն խաղաղ միջոցներով: Սիրիայի իշխանությունները հետ են կանչել Միացյալ Նահանգներում Սիրիայի դեսպանին` Միացյալ Նահանգների կողմից Սիրիայում դեսպան Ռոբերտ Ֆորդին հետ կանչելուն ի պատասխան: Հիշեցնենք, որ ԱՄՆ-ի պաշտոնատար անձինք երկուշաբթի օրը հանդես են եկել հայտարարությամբ, որի համաձայն դեսպան Ռոբերտ Ֆորդը լքել է Սիրիան մի քանի օր առաջ: Նրանց համաձայն, Միացյալ Նահանգները Սիրիայից հետ է կանչել իր դեսպանին՝ վերջինիս անձնական անվտանգության մտավախությունից ելնելով: Դեսպան Ֆորդն առաջացրել էր Սիրիայի իշխանությունների զայրույթը՝ հանդես գալով այս երկրի կառավարության կողմից նախագահ Բաշար ալ-Ասսադի հրաժարականը պահանջող բողոքի ցույցի մասնակիցների նկատմամբ իրականացվող բռնությունների դեմ: